Wykvoorsitter koelbloedig buite huis doodgeskiet | Maroela Media
Niemand is nog in hegtenis geneem nadat Thulani Nxumalo, ANC-voorsitter van wyk 12 in die eThekwini-gebied in KwaZulu-Natal, Maandagaand buite sy huis doodgeskiet is nie.
Die ANC het Nxumalo se dood Dinsdag in 'n verklaring bevestig. "Hy is doodgeskiet toe hy by die huis gekom het ná 'n vergadering van die tak se uitvoerende komitee. Hoewel die omstandighede rakende sy moord nog skraps is, wil dit voorkom asof Nxumalo se aanvallers rondom sy huis geskuil het en hom by sy aankoms verskeie kere geskiet het," lui die verklaring.
Die party het gesê hy is "geskok en woedend" oor Nxumalo se "brutale, gevoellose en koelbloedige" moord. Die party het 'n beroep op die polisie gedoen om die skuldiges vinnig vas te trek.
Tot 10 vooraanstaande ANC-lede is vanjaar in KwaZulu-Natal vermoor.
Nxumalo was ook 'n lid van die gemeenskapspolisiëringsforum (GPF) in die KwaNdengezi- informele nedersetting in die weste van Durban.
Mdumiseni Ntuli, provinsiale sekretaris van die ANC, het hulde gebring aan Nxumalo wat "tot in sy laaste oomblikke hom beywer het vir 'n beter lewe vir ons mense". Ntuli het namens die party sy opregte medelye met Nxumalo se familie, kollegas en vriende betuig.
"Ons verseker hulle dat ons saam met hulle is in hierdie tyd van rou. Ons deel dieselfde gevoel van verlies. Die ANC bly aan hul sy in hierdie moeilike tyd."
'n Polisiewoordvoerder het bevestig 'n saak van moord word ondersoek.
Dit is nou maar hoe dit in die land van die gieriges werk. Die een wat in die stoel is vreet alles op en sy opvolger doen weer presies dieselfde! It is a never ending story!
Hulle is 'geskok en woedend' daaroor. Hulle sê nie of hulle sowat 50 keer per dag geskok en woedend is nie.
'n Politikus in KZN se kanse op oorleweing begin grens aan 'n Boer sin. Galasiers 5:19-21 raak almeer relevant